**ปัญหากฎหมายเกี่ยวกับการบรรลุนิติภาวะโดยอายุ**

**รณิดา เมืองมา1, ทัดตนันท์ คงลำธาร2**

1นักศึกษาปริญญาตรี สาขาวิชานิติศาตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, s59123440126@ssru.ac.th

2อาจารย์ที่ปรึกษาสาขาวิชานิติศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, [tattanan.kh@ssru.ac.th](mailto:tattanan.kh@ssru.ac.th)

**บทคัดย่อ**

การกำหนดหลักเกณฑ์การบรรลุนิติภาวะของประเทศไทยถือตามหลักสากลขณะทำการร่างประมวลกฎหมายแพ่งและพาริชย์ ต่อมาเมื่อมีการร่างพระราชบัญญัติ จัดตั้งศาลเยาวชนและครอบครัว และวิธีพิจารณาคดีเยาวชนและครอบครัวขึ้นเพื่อให้ความคุ้มครองผู้เยาว์อายุไม่เกินสิบแปดปี โดยพิจารณาเกณฑ์อายุในการให้ความคุ้มตามความรู้สึกผิดชอบและรอบรู้ผลดีและผลเสียแห่งการกระทำของตัวบุคคลซึ่งไม่สอดคล้องกับหลักเกณฑ์อายุการบรรลุนิติภาวะ เมื่อผู้เยาว์อายุกว่าสิบแปดปีกระทำความผิดจะไม่ได้รับการพิจารณาคดีโดยศาลเยาวชนและครอบครัว ทั้งนี้ผู้เยาว์อายุกว่าสิบแปดปีไม่ถูกมองว่าเป็นผู้ที่กฎหมายมองว่าเป็นเด็กหรือเยาวชนแต่ก็ไม่ถูกมองว่าเป็นผู้ใหญ่ จึงมีปัญหาสำคัญว่าการกำหนดเกณฑ์อายุการบรรลุนิติภาวะตามประมวลกฎหมายแพ่งและพาณิชย์จากเดิมยี่สิบปีบริบูรณ์เหมาะสมและสอดคล้องกับกฎหมายอื่นๆหรือไม่

ผลการวิจัยพบว่า ประเทศที่ใช้ประมวลกฎหมายเช่นเดียวกับประเทศไทย อาทิ ประเทศสเปนและอาร์เจนติน่า ได้กำหนดให้ผู้เยาว์บรรลุนิติภาวะเมื่ออายุสิบแปดปีบริบูรณ์มีสิทธิและหน้าที่ตามกฎหมายและผู้ที่มีอายุต่ำกว่าสิบแปดปีเป็นผู้เยาว์ซึ่งเกณฑ์อายุการบรรลุนิติภาวะมีความสอดคล้องกับกฎหมายเยาวชนและครอบครัว การกำหนดหลักเกณฑ์การบรรลุนิติภาวะของประเทศไทยยังไม่สอดคล้องกับกฎหมายที่มุ่งให้ความคุ้มครองเยาวชนและการกำหนดสิทธิและหน้าที่ของผู้เยาว์อายุกว่าสิบแปดปี

**คำสำคัญ : ผู้เยาว์/เยาวชน/เกณฑ์อายุบรรลุนิติภาวะ**

**บทนำ**

**ความเป็นมาและความสำคัญของปัญหา**

ในปัจจุบันเด็กและเยาวชนจะได้รับความคุ้มครองตามกฎหมายถึงอายุสิบแปดปี เมื่ออายุครบสิบแปดปีบริบูรณ์ กฎหมายให้ถือเป็นผู้เยาว์ กรณีที่ผู้เยาว์อายุกว่าสิบแปดปีได้กระทำความผิดขึ้น ทำให้คดีดังกล่าวไม่อยู่ในเขตอำนาจพิจารณาของศาลเยาวชนและครอบครัว ถือว่าเมื่อผู้ที่มีอายุกว่าสิบแปดปีแต่ไม่เกินยี่สิบปีกระทำความผิดจะได้รับการพิจารณาคดีโดยศาลเดียวกับผู้บรรลุนิติภาวะ แต่ศาลอาจใช้พินิจลดโทษให้หนึ่งในสาม หรือกึ่งหนึ่งของโทษที่กฎหมายกําหนดไว้ เมื่อศาลพิจารณาแล้วเห็นว่าความรู้สึกผิดชอบของผู้เยาว์ยังมีไม่เต็มที่ ซึ่งเป็นเหตุที่ต้องพิจารณาจากตัวผู้เยาว์ที่กระทําความผิดนั้น กล่าวคือประมวลกฎหมายอาญามาตรา 318 และ มาตรา 319 พระราชบัญญัติคุ้มครองเด็ก พระราชบัญญัติศาลเยาวชนและครอบครัวและวิธีพิจารณาคดีเยาวชนและครอบครัว หรือแม้แต่พระราชบัญญัติคุ้มครองแรงงาน พ.ศ. 2562 มาตรา 45 และ มาตรา 49 ซึ่งเป็นกฎหมายที่มุ่งคุ้มครองเด็กและเยาวชนทั้งสิ้น แต่ไม่ได้ให้ความคุ้มครองผู้เยาว์ที่มีอายุกว่าสิบแปดปี เช่นนี้ ตามนัยของกฎหมายดังที่ได้กล่าวมาข้างต้น แสดงให้เห็นถึงมุมมองทางกฎหมาย เกี่ยวกับผู้เยาว์ที่มีอายุกว่าสิบแปดปี โดยพฤติการณ์ของผู้เยาว์แสดงให้เห็นถึง ความรู้ผิดชอบ และสามารถรับผิดชอบตนเองได้ กฎหมายจึงไม่ได้ให้ความคุ้มครองบุคคลกลุ่มนี้

กฎหมายไทยไม่ได้ให้คำนิยามเกี่ยวกับเด็ก เยาวชน และผู้เยาว์ไว้ชัดเจนทำให้เกิดความสับสนในเรื่องของเกณฑ์อายุของบุคคลในสถานะต่างๆ ต่างจากกฎหมายในบางประเทศที่กำหนดเกณฑ์อายุและสถานะบุคคลไว้ชัดเจน เช่น ประเทศอาร์เจนติน่า ประมวลกฎหมายแพ่งและพาณิชย์แห่งชาติ อาร์เจนตินากำหนดอายุการบรรลุนิติภาวะ คือ สิบแปดปีบริบูรณ์ ผู้ที่มีอายุต่ำกว่านั้นเรียกว่า “ผู้เยาว์” และได้รับความคุ้มครองตามกฎหมาย หลักเกณฑ์ที่กฎหมายกำหนดการรบรรลุนิติภาวะ คือ บุคคลนั้นมีความเจริญทางสติปัญญาถือเป็นผู้ใหญ่ สามารถจัดการงานของตนและมีความรับผิดชอบต่อตนเองได้ ผู้เยาว์ที่มีอายุกว่าสิบแปดปี ถือเป็นผู้ที่มีความเจริญทางสติปัญญาและสามารถจัดการงานของตนและมีความรับผิดชอบต่อตนเองได้ระดับหนึ่ง อีกทั้งกฎหมายที่มุ่งคุ้มครองเด็กและเยาวชนมิได้ให้ความคุ้มครอง ซึ่งเป็นการเข้าใจง่ายหากประเทศไทยมีการบัญญัติเกณฑ์อายุการบรรลุนิติภาวะตามกฎหมายที่มุ่งให้ความคุ้มครองผู้เยาว์ เพื่อลดช่องว่างในการให้ความคุ้มครองผู้เยาว์ที่มีอายุมากกว่าเกณฑ์ที่กฎหมายอื่นๆให้ความคุ้มครองเช่นเด็กและเยาวชนและเพื่อให้บุคคลกลุ่มนี้ได้ใช้สิทธิที่พึงได้รับหรือไม่

**วัตถุประสงค์ของโครงการวิจัย**

1.เพื่อศึกษาสภาพปัญหาเกี่ยวกับการกำหนดเกณฑ์อายุการบรรลุนิติภาวะตามกฎหมายแห่งราชอาณาจักรไทย

2. เพื่อวิเคราะห์ รวบรวม ข้อเสนอ แนวทางการแก้ไขปรับลดเกณฑ์อายุการบรรลุนิติภาวะตามประมวลกฎหมายแพ่งและพาณิชย์มาตรา19 จากเดิมยี่สิบปีบริบูรณ์ลดลงเป็นสิบแปดปีบริบูรณ์

**การทบทวนวรรณกรรม**

**ความหมายของการบรรลุนิติภาวะ**

บรรลุนิติภาวะ ตามพจนุกรมฉบับราชบัณฑิตยสถาน พ.ศ. 2554 ให้ความหมายไว้ดังนี้ “มีอายุถึงกำหนดที่กฎหมายให้พ้นจากภาวะความเป็นผู้เยาว์และให้มีความสามารถใช้สิทธิตามกฎหมายทั้งปวงได้โดยสมบูรณ์ด้วยตนเอง โดยกฎหมายกำหนดให้บุคคลพ้นจากภาวะผู้เยาว์และบรรลุนิติภาวะเมื่อมีอายุยี่สิบปีบริบูรณ์ หรือเมื่อผู้เยาว์ทำการสมรสโดยชอบด้วยกฎหมาย”

**ความหมายของบุคคลธรรมดา**

บุคคลย่อมถือเป็นผู้ทรงสิทธิตามกฎหมาย เป็นผู้ซึ่งมีความสามารถในการถือสิทธิต่างๆ ซึ่งนำไปสู่การใช้สิทธิที่เขามีต่อไป (อังคณาวดี ปิ่นแก้ว, 2560 : 17–24) โดยการเริ่มต้นสภาพบุคคลนั้นตามมาตรา 15 แห่งประมวลกฎหมายแพ่งและพาณิชย์ ถือเอาเมื่อทารกคลอดจากครรภ์มารดาแล้วและมีชีวิตรอดอยู่ การคลอดสำเร็จเมื่อทารกมีความเป็นอยู่แยกจากครรภ์มารดาแล้ว แม้จะมีลักษณะผิดธรรมชาติต้องถือว่าเริ่มสภาพบุคคลแล้ว (กิตติศักดิ์ ปรกติ, 2560 : 25-26)

**ความหมายของผู้เยาว์**

ผู้เยาว์ หมายถึง บุคคลผู้ยังไม่บรรลุนิติภาวะการบรรลุนิติภาวะหรือการพ้นจากภาวะผู้เยาว์ตามที่กฎหมายกำหนด มีได้ 2 กรณี คือ (1) อายุครบ 20 ปีบริบูรณ์ (2) อายุยังไม่ครบยี่สิบปีบริบูรณ์ (สลิด ชูชื่น, 2552) แต่ได้ทำการสมรสโดยชอบด้วยกฎหมาย คือ สมรสเมื่อชายและหญิงมีอายุสิบเจ็ดปีบริบูรณ์แล้ว หรือเมื่อศาลอนุญาตให้ทำการสมรสก่อนนั้นได้ความสามารถในการใช้สิทธิของผู้เยาว์ แยกได้ 2 กรณี คือกรณีที่ผู้เยาว์สามารถใช้สิทธิกระทำได้เองตามฐานานุรูปและกรณีที่ต้องได้รับความยินยอมจากผู้แทนโดยชอบธรรม(กฎหมายคอมพิวเตอร์, 2562)

ดังนั้นจึงสรุปความหมายของผู้เยาว์ได้ดังนี้ความหมายตามประมวลกฎหมายแพ่งและพาณิชย์ คือ บุคคลผู้ยังไม่[บรรลุนิติภาวะ](https://th.wikipedia.org/wiki/%E0%B8%9A%E0%B8%A3%E0%B8%A3%E0%B8%A5%E0%B8%B8%E0%B8%99%E0%B8%B4%E0%B8%95%E0%B8%B4%E0%B8%A0%E0%B8%B2%E0%B8%A7%E0%B8%B0)  ความหมายตามมาตรา 318 และมาตรา 319 แห่งประมวลกฎหมายอาญา คือ ผู้ที่มีอายุกว่าสิบห้าปี แต่ไม่เกินสิบแปดปีบริบูรณ์ซึ่งตรงกับความหมายของเยาวชนตามบทบัญญัติมาตรา 4 แห่งพระราชบัญญัติศาลเยาวชนและครอบครัวและวิธีพิจารณาคดีเยาวชนและครอบครัว พ.ศ.2553

**แนวคิดเกี่ยวกับการกำหนดเกณฑ์อายุการบรรลุนิติภาวะ**

การที่มนุษย์อยู่รวมกันในสังคมจะต้องอาศัยพึ่งพากันและเกิดการแบ่งหน้าที่และสิทธิกัน อย่างไรก็ตามมนุษย์ทุกคนเกิดไม่สามารถจะทำทุกอย่างได้เหมือนผู้ใหญ่ทันทีเพราะสังคมมองว่ายังเด็กอยู่ โดยรัฐจึงต้องมีการกำหนดการบรรลุนิติภาวะของประชาชน ตามหลักวิชารัฐศาสตร์เบื้อง ที่กำหนดหน้าที่รัฐในการสร้างความมั่นคงแน่นอนแก่สังคม ดังนั้น เพื่อเตรียมความพร้อมใ้ห้ประชาชนในสังคมได้ใช้ชีวิตอย่างมั่นคงแน่นอนกันถ้วนหน้า รัฐจึงต้องเข้ามาจัดการโดยใช้เครื่องมือทางกฎหมายในการกำหนดอายุ ว่าอายุเท่านี้ถึงจะเป็นผู้ใหญ่ที่มีวุฒิภาวะและมีสิทธิ์ได้อย่างสมบูรณ์ ([Wachiravit Kongkarai](https://www.the101.world/author/wachiravit/), 2560) แต่เดิมกฎหมายโรมันกำหนดอายุการบรรลุนิติภาวะเมื่ออายุยี่สิบห้าปีบริบูรณ์ ราวทศวรรษ 1970 เป็นต้นมาประเทศในภาคพื้นยุโรปค่อยๆมีการเปลี่ยนแปลงเกณฑ์อายุผู้บรรลุนิติภาวะลดมาเป็นสิบแปดปีปริบูรณ์ สำหรับในประเทศไทยเคยมีการหยิบยกปัญหานี้ขึ้นมาอภิปรายโดยมีผู้สนับสนุนให้ลดอายุการบรรลุนิติภาวะลงเป็นสิบแปดปีบริบูรณ์เพื่อประโยชน์ในการจัดการทรัพย์สินของผู้เยาว์ อย่างไรก็ดีคณะกรรมการชำระประมวลกฎหมายส่วนใหญ่เห็นว่าเกณฑ์อายุเดิมมีความเหมาะสมสอดคล้องกับความรับผิดชอบตามที่เป็นจริงของคนไทยแล้วจึงควรคงไว้ตามเดิมคือยี่สิบปีบริบูรณ์ ทั้งนี้โดยเปรียบเทียบจากกฎหมายประเทศสวิสเซอร์แลน ประเทศฝรั่งเศส ประเทศญี่ปุ่น ประเทศจีน ประเทศเกาหลี และประเทศฟิลิปปินส์ (กิตติศักดิ์ ปรกติ, 2560) ปัจจุบันการเมืองการปกครองในระบอบประชาธิปไตยให้ความสำคัญกับการมีส่วนร่วมทางการเมือง ของประชาชนในทุกระดับ รัฐธรรมนูญฉบับปี พ.ศ. 2560 ได้ปรับอายุของผู้มีสิทธิเลือกตั้งโดยกำหนดให้ผู้มีสิทธิเลือกมีอายุไม่ต่ำกว่าสิบแปดปีบริบูรณ์ในวันเลือกตั้ง (นางอรณิช รุ่งธิปานนท์, 2561) เช่นนี้เพื่อความสอดคล้องกับความสามารถตามกฎหมายของผู้มีอายุกว่าสิบแปดปี การลดหลักเกณฑ์อายุการบรรลุนิติภาวะจึงควรนำกลับมาพิจารณาใหม่ด้วยเหตุทั้งด้านสังคมและวิชาการ

**กฎหมายที่เกี่ยวข้องกับการบรรลุนิติภาวะโดยอายุของประเทศไทย**

**ประมวลกฎหมายแพ่งและพาณิชย์**

ตามประมวลกฎหมายแพ่งและพาณิชย์มาตรา 19 ความว่า“บุคคลย่อมพ้นจากภาวะผู้เยาว์และบรรลุนิติภาวะเมื่ออายุครบยี่สิบปีบริบรูณ์” ผู้มีอายุถึงกำหนดที่กฎหมายให้พ้นจากภาวะความเป็นผู้เยาว์และให้มีความสามารถใช้สิทธิตามกฎหมายทั้งปวงได้โดยสมบูรณ์ด้วยตนเอง โดยกฎหมายกำหนดให้บุคคลพ้นจากภาวะผู้เยาว์และบรรลุนิติภาวะเมื่อมีอายุยี่สิบปีบริบูรณ์ หรือเมื่อผู้เยาว์ทำการสมรสโดยชอบด้วยกฎหมาย

ดังนั้น คำว่า”ผู้เยาว์”ตามประมวลกฎหมายนี้ หมายความรวมถึงผู้ที่มีอายุกว่าสิบแปดปีแต่ไม่เกินยี่สิบปีบริบรูณ์

**ประมวลกฎหมายอาญา**

“มาตรา 317  ผู้ใดโดยปราศจากเหตุอันสมควร พรากเด็กอายุยังไม่เกินสิบห้าปี” คำว่า“เด็ก”ตามประมวลกฎหมายอาญา หมายความว่า ผู้ที่มีอายุไม่เกินสิบห้าปี เป็นการให้ความหมายตามมาตรา 4 แห่งพระราชบัญญัติศาลเยาวชนและครอบครัวและวิธีพิจารณาคดีเยาวชนและครอบครัว พ.ศ.2553 ความหมายของผู้เยาว์ตามประมวลกฎหมายอาญาได้มีการบัญญัติไว้ในบทบัญญัติ มาตรา 318 และมาตรา 319 ความว่า “ผู้ใดพรากผู้เยาว์อายุกว่าสิบห้าปี แต่ยังไม่เกินสิบแปดปี” ตามบทบัญญัติทั้งสองมาตรานี้อายุของผู้เยาว์ที่ประมวลกฎหมายนี้ให้ความคุ้มครองตรงกับอายุของเยาวชนตามความหมายของบทบัญญัติมาตรา 4 พระราชบัญญัติศาลเยาวชนและครอบครัวและวิธีพิจารณาคดีเยาวชนและครอบครัว พ.ศ.2553

**พระราชบัญญัติศาลเยาวชนและครอบครัวและวิธีพิจารณาคดีเยาวชนและครอบครัว พ.ศ.2553**

มาตรา 4 ในพระราชบัญญัตินี้

“เด็ก” หมายความว่า บุคคลอายุยังไม่เกินสิบห้าปีบริบูรณ์

“เยาวชน” หมายความว่า บุคคลอายุเกินสิบห้าปีบริบูรณ์ แต่ยังไม่ถึงสิบแปดปีบริบูรณ์

กฎหมายได้บัญญัติว่าเด็ก  หมายถึงบุคคลที่มีอายุยังไม่เกินสิบห้าปีบริบูรณ์ ซึ่งถือว่า

เด็กตั้งแต่แรกเกิดจนถึงอายุยังไม่เกิน15ปีบริบูรณ์ถือยังเป็นเด็กตามความหมายของกฎหมายฉบับนี้ส่วนเยาวชนต้องมีอายุเกินสิบห้าปีบริบูรณ์แต่ยังไม่ถึงสิบแปดปีบริบูรณ์ ถือเป็นเยาวชนตามกฎหมายฉบับนี้

**พระราชบัญญัติ คุ้มครองเด็ก พ.ศ. 2546**

มาตรา 4 ในพระราชบัญญัตินี้

“เด็ก” หมายความว่า บุคคลซึ่งมีอายุต่ำกว่าสิบแปดปีบริบูรณ์ แต่ไม่รวมถึงผู้ที่บรรลุนิติภาวะด้วยการสมรส

พระราชบัญญัติดังกล่าวคุ้มครองเด็ก คือ บุคคลที่มีอายุต่ำกว่าสิบแปดปีบริบูรณ์ แต่ไม่รวมถึงผู้ที่สมรส โดยมีการจดทะเบียนสมรสชอบด้วย[ประมวลกฎหมายแพ่งและพาณิชย์](https://th.wikipedia.org/wiki/%E0%B8%9B%E0%B8%A3%E0%B8%B0%E0%B8%A1%E0%B8%A7%E0%B8%A5%E0%B8%81%E0%B8%8E%E0%B8%AB%E0%B8%A1%E0%B8%B2%E0%B8%A2%E0%B9%81%E0%B8%9E%E0%B9%88%E0%B8%87%E0%B9%81%E0%B8%A5%E0%B8%B0%E0%B8%9E%E0%B8%B2%E0%B8%93%E0%B8%B4%E0%B8%8A%E0%B8%A2%E0%B9%8C)แล้ว แต่ไม่นับรวมการสมรสโดยพฤตินัย

**กฎหมายที่เกี่ยวข้องกับการบรรลุนิติภาวะโดยอายุของต่างประเทศ**

**ประมวลกฎหมายแพ่งสาธารณรัฐเช็ก**

“มาตรา 30 อายุของการบรรลุนิติภาวะ (1) บุคคลธรรมดาจะได้รับความสามารถตามกฎหมายอย่างเต็มที่ เมื่อถึงอายุของการบรรลุนิติภาวะ อายุของการบรรลุนิติภาวะจะมาถึงเมื่ออายุครบสิบแปดปี (2) ก่อนครบอายุของการบรรลุนิติภาวะจะได้รับความสามารถทางกฎหมายอย่างเต็มรูปแบบโดยได้รับความสามารถตามกฎหมายหรือโดยการสมรส ความสามารถทางกฎหมายที่ได้รับจากการสมรสไม่ได้สิ้นสุดลงเมื่อสิ้นสุดการสมรสหรือทำให้การสมรสเป็นโมฆะ” (The Civil Code Act of the Czech Republic, 2012) ประมวลกฎหมายแพ่งสาธารณรัฐเช็กได้อธิบายเกณฑ์การบรรลุนิติภาวะ แบ่งเป็น 2 กรณี คือ การบรรลุนิติภาวะโดยอายุ ในที่นี้ได้บัญญัติอายุของการบรรลุนิติภาวะคือ สิบแปดปีบริบูรณ์ บุคคลอายุต่ำกว่าสิบแปดปีจะได้รับความคุ้มครองในฐานะผู้เยาว์ตามกฎหมาย และการบรรลุนิติภาวะโดยการสมรส ซึ่งการบรรลุนิติภาวะโดยการสมรสจะไม่ถูกยกเลิกภายหลังแม้การสมรสจะสิ้นสุดลงหรือทำให้การสมรสเป็นโมฆะ

**รัฐธรรมนูญสเปน**

เกณฑ์อายุการบรรลุนิติภาวะตามรัฐธรรมนูญสเปน “มาตรา 12 ชาวสเปนจะบรรลุนิติภาวะเมื่ออายุสิบแปดปี” (Spanish Constitution, 1978) กล่าวคือ บุคคลที่มีอายุครบสิบแปดปีบริบูรณ์คือผู้ที่พ้นจากภาวะผู้เยาว์และบรรลุนิติภาวะโดยอายุเป็นพลเมืองผู้มีสิทธิและหน้าที่ตามกฎหมาย

**ประมวลกฎหมายแพ่งและเชิงพาณิชย์แห่งชาติ ประเทศ****อาร์เจนตินา**

มาตรา 25 ผู้เยาว์และเยาวชน

ผู้เยาว์คือผู้ที่มีอายุต่ำกว่าสิบแปดปี

ตามประมวลกฎหมายนี้บุคคลที่ยังไม่บรรลุนิติภาวะซึ่งมีอายุสิบสามปีเรียกว่า เยาวชน (Civil Code and Commercial of the Nation, 2014)

ตามบทบัญญัตินี้ ผู้เยาว์ คือ ผู้ที่มีอายุต่ำกว่าสิบแปดปี ผู้ที่มีอายุสิบแปดปีบริบูรณ์ขึ้นไปคือผู้ที่พ้นจากภาวะผู้เยาว์และบรรลุนิติภาวะ และ เยาวชน หมายถึง ผู้ที่มีอายุไม่เกินสิบสามปี

**วิธีการดำเนินการวิจัย**

1. การวิจัยในส่วนนี้เพื่อสนับสนุนแนวคิดเรื่องการลดหลักเกณฑ์อายุการบรรลุนิติภาวะของประเทศไทย

จากเดิมยี่สิบปีบริบูรณ์ ลดลงเป็นสิบแปดปีบริบูรณ์

1. ผู้วิจัยได้ทำการศึกษาเชิงคุณภาพ โดยการศึกษาจากประมวลกฎหมายแพ่งและพาณิชย์ กฎหมาย

ต่างประเทศ หนังสือ ตำรากฎหมาย บทความ สื่ออิเล็กทรอนิกส์ และแนวคิดเกี่ยวกับหลักเกณฑ์การกำหนดอายุการบรรลุนิติภาวะ

1. ผู้วิจัยดำเนินการศึกษาโดยการวิเคราะห์ข้อมูลจากการอ่านตีความหมาย รวบรวมและเรียบเรียง

ข้อมูลจากหนังสือ ตำรากฎหมาย สื่ออิเล็กทรอนิกส์ บทความที่เกี่ยวข้อง จัดองค์ประกอบแนวความคิด ตีความข้อมูลและสรุปผล

**ผลการวิจัย**

จากการศึกษาวิจัยสามารถสรุปได้ดังนี้

1. จากการศึกษาพบว่าประเทศประเทศไทยได้มีการใช้หลักเกณฑ์อายุการบรรลุนิติภาวะเมื่อมีอายุ

ยี่สิบปีบริบูรณ์ตามประมวลกฎหมายแพ่งและพาณิชย์โดยเปรียบเทียบจากกฎหมายประเทศสวิสเซอร์แลน ประเทศฝรั่งเศส ประเทศญี่ปุ่น ประเทศจีน ประเทศเกาหลี และประเทศฟิลิปปินส์ ซึ่งบางประเทศที่กล่าวข้างต้นมีส่วนร่วมในการช่วยร่างประมวลกฎหมายแพ่งและพาณิชย์ของประเทศไทย

1. ในปัจจุบันประเทศญี่ปุ่นซึ่งเป็นประเทศที่มีส่วนร่วมในการช่วยร่างประมวลกฎหมายแพ่งและ

พาณิชย์ของประเทศไทยนั้นได้มีการเสนอร่างแก้ไขอายุการบรรลุนิติภาวะจากเดินยี่สิบปีเป็นสิบแปดปีด้วยเหตุด้านสังคมและวิชาการและจะมีการประกาศใช้ภายในปีพ.ศ. 2565 ประเทศไทยซึ่งเดิมกำหนดหลักเกณฑ์อายุการบรรลุนิติภาวะโดยการเปรียบเทียบจากกฎหมายต่างประเทศ จึงควรมีการปรับแก้ไขอายุการบรรลุนิติภาวะเป็นสิบแปดปีด้วยเหตุด้านสังคมที่มีความก้าวหน้ามากขึ้นและเพื่อให้สอดคล้องกับการกำหนดสิทธิและหน้าที่ของบุคคลตามกฎหมายไทย

**อภิปรายผลการวิจัย**

จากการวิเคราะห์ปัญหาเกี่ยวกับการบรรลุนิติภาวะของผู้เยาว์ตาม มาตรา 19 แห่งประมวลกฎหมายแพ่งและพาณิชย์ กฎหมายกำหนดให้บุคคลพ้นจากภาวะผู้เยาว์และบรรลุนิติภาวะเมื่อมีอายุยี่สิบปีบริบูรณ์ หรือเมื่อผู้เยาว์ทำการสมรสโดยชอบด้วยกฎหมาย ผู้เยาว์ที่มีอายุกว่าสิบแปดปีตามประมวลกฎหมายนี้ ถือว่าเป็นบุคคลในลักษณะที่มีสติปัญญาครบบริบูรณ์และสามารถรับผิดชอบชีวิตตนเองได้แล้วพระราชบัญญัติจัดตั้งศาลเยาวชนและครอบครัวและวิธีพิจารณาคดีเยาวชนและครอบครัว พ.ศ. 2553และพระราชบัญญัติ คุ้มครองเด็ก พ.ศ. 2546 (กรมกิจการเด็กและเยาวชน, 2546) ซึ่งมุ่งคุ้มครองผู้ที่มีอายุต่ำสิบแปดปี จึงไม่ได้ให้ความคุ้มครองผู้เยาว์ในช่วงอายุนี้ ทั้งนี้แม้ผู้เยาว์ที่มีอายุต่ำกว่าสิบแปดปี จะบรรลุนิติภาวะโดยการสมรสตามมาตรา 1448 แต่ยังมีข้อกำจัดเรื่องอายุในกฎหมายบางฉบับ เช่น การขอรับใบอนุญาติขับขี่รถยนต์ การเลือกตั้ง การสมัครงานตามกฎหมายแรงงาน เป็นต้น ซึ่งหากผู้เยาว์ที่บรรลุนิติภาวะโดยการสมรสก่อนมีอายุสิบแปดปีจะไม่สามารถกระทำการดังที่กล่าวมาข้างต้นได้ในทางกฎหมายอาญา ประมวลกฎหมายอาญาได้จำกัดความสามารถในการดำเนินกระบวนพิจารณาคดีอาญาไว้ กล่าวคือผู้เยาว์จะไม่สามารถเป็นโจทก์ฟ้องคดีได้เองหรือขอเข้าร่วมเป็นโจทก์กับพนักงานอัยการก็ไม่ได้ ไม่ว่าจะได้รับความยินยอมหรือไม่ (สำนักงานอัยการคดีเยาวชนและครอบครัวจังหวัดสตูล, 2562) ขณะเดียวกันพระราชบัญญัติการศึกษาแห่งชาติ พ.ศ. 2542 มาตรา 4 ได้กำหนดให้มีการศึกษาขั้นพื้นฐานสิบสองปี ผู้ที่จบการศึกษาขั้นพื้นฐานจะมีอายุสิบเจ็ดถึงสิบแปดปี ผู้เยาว์ที่มีอายุกว่าสิบแปดซึ่งส่วนใหญ่เข้าศึกษาในระดับอุดมศึกษาแต่ยังถูกจำกัดความสามารถในการทำนิติกรรมต่างๆ จึงควรให้มีการขยายความรับผิดและความสามารถในการทำนิติกรรมเพื่อประโยชน์ต่อผู้เยาว์ในทำนิติกรรมรวมทั้งการจัดการสิทธิและทรัพย์ของผู้เยาว์เอง

จากการศึกษาพบว่าการกำหนดหลักเกณฑ์อายุการบรรลุนิติภาวะประเทศไทยได้เปรียบเทียบจากกฎหมายประเทศสวิสเซอร์แลน ประเทศฝรั่งเศส ประเทศญี่ปุ่น ประเทศจีน ประเทศเกาหลี และประเทศฟิลิปปินส์ (กิตติศักดิ์ ปรกติ, 2560) เมื่อศึกษาจากประเทศที่ใช้ประมวลกฎหมายเช่นเดียวกับประเทศไทย เช่น ประมวลกฎหมายแพ่งสาธารณรัฐเช็ก รัฐธรรมนูญสเปนประมวลกฎหมายแพ่งและเชิงพาณิชย์แห่งชาติ ประเทศอาร์เจนตินาพบว่าประเทศดังกล่าวมีการกำหนดให้บุคคลย่อมบรรลุนิติภาวะเมื่ออายุสิบแปดปีบริบูรณ์ ซึ่งในปัจจุบันประเทศในภูมิภาคเอเชียอย่างประเทศญี่ปุ่นได้มีการแก้ไขอายุการบรรลุนิติภาวะจากเดิมยี่สิบปีบริบูรณ์เป็นสิบแปดปีบรีบูรณ์ด้วยเหตุผลสำคัญด้านสังคม การพิจารปรับลดอายุการบรรลุนิติภาวะลงในอีกประมาณ 3 ปีข้างหน้า ตั้งแต่วันที่ 1 เมษายน 2565 เป็นต้นไป นิยามของคำว่าผู้ใหญ่ในญี่ปุ่นจะ เปลี่ยนจากคนอายุยี่สิบปีเป็น “คนอายุสิบแปดปี” ซึ่งเป็นการเปลี่ยนแปลงครั้งแรกในช่วงประมาณ 140 ปีนับตั้งแต่ต้นสมัยเมจิ (โฆษิต ทิพย์เทียมพงษ์, 2562) จากการวิเคราะห์และเปรียบเทียบทางด้านสังคมและกฎหมายทั้งของประเทศไทยและต่างประเทศผู้วิจัยเห็นว่าหลักเกณฑ์การกำหนดอายุการบรรลุนิติภาวะประเทศไทยควรมีการปรับปรุงแก้ไขให้มีความสอดคล้องทางด้านสังคมและวิชาการ

**ข้อเสนอแนะ**

**ข้อเสนอแนะด้านสังคม**

แม้ว่าหลักเกณฑ์การกำหนดอายุในการบรรลุนิติภาวะตามประมวลกฎหมายแพ่งและพาณิชย์ให้ความหมายว่าบุคคลย่อมบรรลุนิติภาวะเมื่ออายุยี่สิบสิบปีบริบูรณ์ แต่เมื่อเปรียบเทียบกับความสารถและสิทธิต่างๆที่กฎหมายอนุญาตให้ผู้เยาว์อายุกว่าสิบแปดปีสามารถกระการได้ด้วยตนเอง เช่น การเลือกตั้งระดับท้องถิ่นจนถึงการเลือกตั้งสมาชิกสภาผู้แทนราษฎร อีกทั้งการพิจารณาคดีของ ผู้ที่ยังไม่บรรลุนิติภาวะเมื่อกระทำความผิดพบว่าบุคคลที่มีอายุต่ำกว่าสิบแปดปีบริบูรณ์จะได้รับการพิจารณาคดีโดยศาลเยาวชนและครอบครัวและผู้ที่มีอายุกว่าสิบแปดปียังไม่บรรลุนิติภาวะแต่เมื่อกระทำความผิดจะได้รับการพิจารณาคดีโดยศาลเดียวกับผู้ที่บรรลุนิติภาวะแล้วแม้อัตราโทษของบุคคลกลุ่มนี้จะน้อยกว่าผู้บรรลุนิติภาวะ จึงควรมีการปรับปรุงแก้ไขการกำหนดเกณฑ์อายุการบรรลุนิติภาวะจากเดิมยี่สิบปีบริบูรณ์ตามประมวลกฎหมายแพ่งและพาณิชย์มาตรา 19 ให้ลดลงเป็นสิบแปดปีบริบูรณ์เพื่อให้สอดคล้องกับสิทธิต่างๆตามกฎหมายในสังคมไทย

**ข้อเสนอแนะด้านวิชาการ**

การวิจัยเรื่องนี้ค้นคว้าจากตัวบทกฎหมายและวิเคราะห์จากความสามารถตามกฎหมายของบุคคล ซึ่งมีข้อจำกัดในการใช้สิทธิตามกฎหมายเป็นผู้เยาว์อายุกว่าสิบแปดปี จึงควรมีการแก้ไขปรับลดอายุการบรรลุนิติภาวะเป็นสิบแปดปีบริบูรณ์ เพื่อให้สอดคล้องกับกฎหมายไทย

**กิตติกรรมประกาศ**

วิจัยฉบับนี้ เสร็จสมบูรณ์ได้ด้วยความเมตตา อาจารย์ทัตนันท์ คงลำธาร ที่ได้กรุณาเป็นอาจารย์ที่ปรึกษา และช่วยเหลือให้คำปรึกษาและชี้แนะแนวทางในการทำวิจัยครั้งนี้ อีกทั้งให้คำแนะนำและข้อคิดเห็นต่างๆ อันเป็นคุณประโยชน์ ผู้วิจัยขอขอบคุณมา ณ ที่นี้

**เอกสารอ้างอิง**

**หนังสือ**

กิตติศักดิ์ ปรกติ. (2560). **หลักกฎหมายบุคคล.** (พิมพ์ครั้งที่ 8). กรุงเทพฯ : วิญญูชน.

อังคณาวดี ปิ่นแก้ว. (2560). **คำอธิบายกฎหมายแพ่งและพาณิชย์ว่าด้วยบุคคล**. (พิมพ์ครั้งที่2). กรุงเทพฯ : วิญญูชน.

**บทความ**

กฎหมายคอมพิวเตอร์. (2562). ผู้เยาว์ หมายถึง. สืบค้นเมื่อ 17 กันยายน 2562.

จาก:<https://pornwalai14981.wordpress.com>/about/

โฆษิต ทิพย์เทียมพงษ์. (2562). **จาก “เด็กสู่ผู้ใหญ่” ในนิยามของคนญี่ปุ่น.** สืบค้นเมื่อ 24 กันยายน 2562. จาก : <https://mgronline.com/japan/detail/9620000004833>

สลิด ชูชื่น. (2552). **กฎหมายอาญาสำหรับเด็กและเยาวชน.** สืบค้นเมื่อ 20 สิงหาคม 2562. จาก: <https://www.gotoknow.org/posts/310408>

สำนักงานอัยการคดีเยาวชนและครอบครัวจังหวัดสตูล. (2562). **ระเบียบเกี่ยวกับการดำเนินคดีเด็ก.**

สืบค้น เมื่อ 15 สิงหาคม 2562. จาก: <http://www.satun-ju.ago.go.th/index.php/2013-06-22-10-53-25>

อรณิช รุ่งธิปานนท์. (2561). **การกำหนดคุณสมบัติอายุของผู้มีสิทธิเลือกตั้งตามรัฐธรรมนูญ 2560.** สืบค้น

เมื่อ 22 ตุลาคม 2562. จาก:

<http://library2.parliament.go.th/giventake/content_royrueng/2561/rr2561-apr3.pdf>

[Wachiravit Kongkarai](Wachiravit%20Kongkarai). (2560). **ในสายตาของรัฐ ใครเป็นผู้ใหญ่บ้าง.** สืบค้นเมื่อ 22 ตุลาคม 2562. จาก:

<https://www.the101.world/age-of-majority/?fbclid=IwAR3pTRRS0Q3FZBf-EBAwEfpV9J2MpoJEkH7UBsDQ0QsdO9ZRJXsXosalR7Q>

**เอกสารอื่นๆ**

ประมวลกฎหมายแพ่งและพาณิชย์.

ประมวลกฎหมายอาญา.

พจนุกรมฉบับราชบัณฑิตยสถาน พ.ศ. 2554.

พระราชบัญญัติการศึกษาแห่งชาติ พ.ศ. 2562. (ฉบับที่4)

พระราชบัญญัติคุ้มครองเด็ก พ.ศ. 2546.

พระราชบัญญัติคุ้มครองแรงงาน พ.ศ. 2562. (ฉบับที่7)

พระราชบัญญัติจัดตั้งศาลเยาวชนและครอบครัวและวิธีพิจารณาคดีเยาวชนและครอบครัว พ.ศ. 2553.

Civil Code and Commercial of the Nation. (2014)

Spanish Constitution.(1978)

The Civil Code Act of the Czech Republic. (2012)